Rövidesen hivatalosan is bejelentik, hogy többfunkciós kormánygépeket szerez be a honvédség számára az Orbán-kabinet – értesült a Magyar Nemzet. Úgy tudják, a legalább két Airbus a csődbe ment Air Berliné volt.

A kormány olyan használt, átalakított Airbus A319-es utasszállítókat venne, amelyeket azért tudnak megszerezni, mert a közelmúltban több fapados légitársaság is csődbe ment – írta a Magyar Nemzet.

A lap szerint a gépek a honvédségi expedíciós missziók váltására, külföldön bajba jutott magyar állampolgárok kimentésére is alkalmasak lesznek az ország vezetőinek szállítása mellett.

Az ügyben példátlan információbiztonsági rendszabályokat vezettek be, a parlament szakbizottsága közbeszerzés alóli mentességet is adott az ügylet nyélbe ütésére a kormánynak – tette hozzá a lap, amely nem tudta megerősíttetni az információit.

A kabinet PPP-konstrukció keretében venné meg és üzemeltetné a gépeket, így is tartanák karban őket, erre a honvédség önmagában nem alkalmas.

Legalább két Airbus beszerzéséről lehet szó, amelyekről úgy tudni, a bedőlt német Air Berliné lehetett – tette hozzá a beszámoló.

Ezeket már október vége óta Ferihegyen tárolták, bár az egyik azóta már egy másik európai reptéren van, ahol megkapja a "magyar állami légi járműhöz" tervezett új festését.

Az ügylet értékéről a Magyar Nemzet nem tudott információt szerezni, de iparági forrásokat idézve azt írták, tízmilliárd forintos nagyságrendű tranzakcióról leeht szó.